DA Den Europæiske Unions Tidende C 122/12

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 122/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»БЪЛГАРСКО РОЗОВО МАСЛО« (BULGARSKO ROZOVO MASLO)

EF-nr.: BG-PGI-0005-01050-26.10.2012

BGB ( X ) BOB ( )

1. Betegnelse

»Българско розово масло« (Bulgarsko rozovo maslo)

2. Medlemsstat eller tredjeland

Bulgarien

3. Beskrivelse af landbrugsproduktet eller fødevaren

3.1. Produkttype

Klasse 3.2 — Æteriske olier

3.2. Beskrivelse af produktet med betegnelsen i punkt 1

»Bulgarsko rozovo maslo« er en æterisk olie, som udvindes ved dampdestillation af blomsterne i damascenerrose (Rosa damascena Mill.).

Udseende : Gennemsigtig flydende olie

Farve : Gul eller gulgrøn

Duft : Karakteristisk aroma af roser

Fysisk-kemiske indikatorer : Disse bestemmes ved hjælp af gaskromatografi. De repræsentative og typiske bestanddele, som er identificeret, findes i følgende forhold, som er bestemmende for oliens kromatografiske profil:

Komponenter Indhold (%) ETHANOL højst 3,0 LINALOL mellem 1,0 og 3,0 PHENYLETHYLALKOHOL højst 3,0 CITRONELLOL mellem 24,0 og 35,0 NEROL mellem 5,0 og 12,0 GERANIOL mellem 13,0 og 22,0 GERANYLACETAT højst 1,5 EUGENOL højst 2,5 METHYLEUGENOL højst 2,0 FARNESOL mindst 1,4 KULBRINTER: С17 (heptadecan) mellem 1,0 og 2,5 С19 (nonadecan) (3) mellem 8,0 og 15,0 С19 (nonadecen) (4) mellem 2,0 og 5,0 С21 (heneicosan) mellem 3,0 og 5,5 С23 (tricosan) mellem 0,5 og 1,5

3.3. Råvarer (kun for forarbejdede produkter)

a) Damascenerrose (Rosa damascena Mill.)

Friske blomster, som består af kronblade og bægerblade fra roser af arten Rosa damascena Mill., hvor skud, blade og knopper er fjernet, og som er uden mekaniske urenheder (f.eks. mudder, sten).

b) Vand

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Plukning, transport og opbevaring af rosen:

Plukningen af blomsterne indledes normalt i maj, først på marker, der ligger 300-400 meter over havet-Plukningen varer i omkring 20-25 dage, når rosen har opnået den krævede modenhed og har omkring 14-40 pink-røde kronblade og en behagelig og karakteristisk duft. Roserne plukkes fra kl. 5-6 om morgenen og indtil kl. 11-12. Kvaliteten af »Bulgarsko rozovo maslo« garanteres ved at opfylde kravet om, at roserne skal forarbejdes senest 10-15 timer, efter de er plukket, for at bevare råmaterialets friskhed og kvalitet.

Blomsterne transporteres til destillerierne umiddelbart efter plukning, og destilleringen finder sted døgnet rundt. Roserne sorteres, hvorefter nogle sendes direkte til forarbejdning, og andre sendes til opbevaring i højst 15 timer (når vejret er køligt, og blomsterhovedets temperatur er højst 20 °С), inden de destilleres, afhængigt af hvornår de blev plukket.

Forarbejdning af roserne — trin:

Destillation: Roserne lægges i destillationsapparatet i en mængde svarende til 100 kg pr. kubikmeter og blandes med vand i forholdet 1:4 til 1:5. Blandingen varmes op og omdannes af dampen og vandet til en kogende pasta, som omrøres med en automatisk anordning. De æteriske olier, som trækkes ud af dampen, afkøles og fyldes på flasker, hvor de samles. Det kræver omkring 3 500 kg roser at fremstille 1 kg rosenolie.

Omdestillering (koncentration) af den destillerede væske: Udføres i en fortløbende omdestilleringssøjle, hvor det første destillat gennemgår flere omdestilleringer.

Udskillelse, dehydrering og filtrering af rosenolien: Den æteriske olie udskilles i florentinske beholdere, hvorefter mekaniske urenheder og vand fjernes ved at opvarme olien til 30 °С og filtrere den.

Blanding: De forskellige sendinger forberedes ved at kombinere (blande) rosenolie fremstillet på et anlæg (virksomhedernes egen blanding) eller ved at blande olier fremstillet på forskellige anlæg.

3.6. Særlige regler vedrørende udskæring, rivning eller emballering osv.

Opbevaring: På forskellige beskyttede steder, herunder i bankbokse, ved en temperatur på 15 ± 5 °С, beskyttet mod direkte sollys og på afstand af varmekilder, i forseglede varmeresistente glasbeholdere med en kapacitet på op til 5 000 g udstyret med særlige propper, der forhindrer direkte kontakt med luften, eller i lakerede aluminiumstanke

Transport og emballering: I lakerede aluminiumstanke eller traditionelle cylinderbeholdere (konkumi), der er lukket ved hjælp af propper og en svejset metalplade på toppen, eller i glas og flasker. De traditionelle beholdere er pakket ind i hvidt klæde med traditionelt tilbehør, nemlig et trefarvet bånd med en snor og et garantibevis bundet om halsen. Emballagen er forskellig, og vægten varierer fra 0,5 gram til 5 000 gram. De traditionelle beholdere eller tanke transporteres i standardtrækasser, kasser godkendt til transport af farligt gods eller almindelige stærke bølgepapkasser, som højst må veje 10 kg netto.

3.7. Specifikke mærkningsregler

—

4. Præcis afgrænsning af det geografiske område

Den geografiske region, hvor »Bulgarsko rozovo maslo« fremstilles, omfatter følgende kommuner:

— i Plovdiv-provinsen: Brezovo, Kaloyanovo, Karlovo, Sopot, Stamboliyski, Saedinenie og Hisarya

— i Stara Zagora-provinsen: Bratya Daskalovi, Gurkovo, Kazanlak, Maglizh, Nikolaevo, Pavel Banya og Stara Zagora

— i Pazardzhik-provinsen: Belovo, Bratsigovo, Pazardzhik, Panagyurishte, Peshtera og Strelcha

— i Sofia-provinsen: Ihtiman, Koprivshtitsa og Mirkovo.

5. Tilknytning til det geografiske område

5.1. Det geografiske områdes egenart

Natur- og klimaforhold

Damascenerrosen dyrkes i Rosendalen (Rozovata Dolina) i det centrale Bulgarien mellem 370 m og 625 m over havet. Regionen er kendetegnet ved let, sandet brun skovbund, der ikke holder på vandet, og gunstige klimaforhold for roser. Takket være de milde vintre og en gennemsnitlig årlig temperatur på 10,6 °C skyder rosenplanterne knop i februar. Den høje fugtighed i maj og juni er optimal og betyder langsom og jævn blomstring i høstperioden.

Historiske og menneskelige faktorer

Fremstillingen af »Bulgarsko rozovo maslo« er en traditionel beskæftigelse for befolkningen i Rozovata Dolina. I over 300 år har lokalbefolkningen oparbejdet specialviden om udvikling af frø og dyrkning af roser af høj kvalitet og tilført branchen teknologisk innovation. Høsten foregår i en periode på 20-30 dage og kræver særlige færdigheder: Fra flere timer inden daggry og de tidlige morgentimer plukkes kun blomster med mindst ét åbent kronblad sammen med bægerbladene uden at beskadige stilke eller grene. Lukkede knopper efterlades på stilken og høstes senere. Kun erfarne destillatører kan bedømme, hvornår blomsten er klar til at komme i destillationsapparaterne, bestemme forholdet mellem blomster og vand og bestemme den optimale destillationstemperatur. Disse færdigheder videreføres fra generation til generation og bidrager til at forbedre destillationen af »Bulgarsko rozovo maslo«, så der sikres et slutprodukt af konstant høj kvalitet.

5.2. Produktets egenart

De særlige og typiske karakteristika for »Bulgarsko rozovo maslo« er den rige aroma, den gulgrønne farve, de rigtig gode bindeegenskaber, den langvarige aroma og den afbalancerede sammensætning af flygtige stoffer og kulbrinter.

De kemiske kendetegn for »Bulgarsko rozovo maslo« er tæt knyttet til regionens geografiske træk og adskiller den fra rosenolier fremstillet i andre dele af verden. Det drejer sig om: Et indhold af citronellol på 24-35 % (sammenlignet med 39-49 % for producenter i andre dele af verden) og et forhold mellem citronellol og geraniol på 1,1:2,5 (sammenlignet med 2,3:4,8 for producenter i andre dele af verden). En særlig karakteristisk egenskab ved »Bulgarsko rozovo maslo« er de mange typiske komponenter som farnesol og geranylacetat samt et lavt indhold af metyleugenol.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De særlige egenskaber for »Bulgarsko rozovo maslo« kan henføres til de forskellige faktorer, som er knyttet til det geografiske område. De klimaforhold, som påvirker den jævne blomstring, udbyttet og blomstens olieindhold, er de milde temperaturer (15-25 °C), den høje luftfugtighed (over 60 %), den ringe forskel på dag- og nattemperaturer samt jordens tilstrækkelige fugtighed. Disse forhold sikrer, at roserne blomstrer jævnt og fuldt og oplagrer store mængder rosenolie af høj kvalitet. For at udtrække så mange af de værdifulde komponenter som muligt kræver den teknik, som anvendes til at fremstille »Bulgarsko rozovo maslo«, at roserne forarbejdes i døgndrift umiddelbart efter høsten. Destillerierne ligger derfor i umiddelbar nærhed af rosenmarkerne.

Fremstillingen af »Bulgarsko rozovo maslo« og den udvikling, den har gennemgået, startede i det 17. århundrede og er beskrevet af dr. Kosyo Zarev i dennes bog »Bulgarskoto rozoproizvodstvo i traditsionnata kultura« (Produktion og traditionel dyrkning af roser i Bulgarien), som blev offentliggjort i 2008. I slutningen af det 18. og 19. århundrede indtog »Bulgarsko rozovo maslo« markeder over hele verden. Bulgarien blev den vigtigste leverandør til Europas parfumeindustri. »Bulgarsko rozovo maslo« blev i udstrakt grad anvendt i lægemidler som et værdifuldt stof og i madlavning som et aromatisk krydderi.

Kort tid efter, at det nye bulgarske fyrstendømme blev oprettet i 1878, vedtoges de første love om kvaliteten og renheden af »Bulgarsko rozovo maslo«. I en bog med titlen »Parva konferentsia varhu Rozovata industria« (»Den første konference om rosenindustrien«), der blev offentliggjort i 1906, forklares det: »Efter det ministerielle dekret, som forbyder import af geranium, blev udstedt i 1889, steg prisen på »Bulgarsko rozovo maslo« med det samme til utænkelige højder.«

Officielle rapporter til det bulgarske udenrigsministerium fra konsulater og gesandtskaber i New York (USA), Vichy (Frankrig) og North Perth (Australien) samt udtalelser fra 1939-45 viser en stor interesse i »Bulgarsko rozovo maslo«, som forsatte selv under Anden Verdenskrig. Af et brev af 19. december 1939 fra det kongelige bulgarske konsulat til ministeriet, endnu skrevet med den gamle bulgarske stavemåde, fremgår det, at »William A. Hoffman, kemiingeniør med nuværende bopæl i New York, har informeret os om, at han ønsker og er i stand til at etablere regelmæssig handel med »Bulgarsko rozovo maslo« på meget gunstige betingelser for begge parter«. I et brev af 20. januar 1941 informerede ministeriets økonomiske rådgiver K. Dobrev det kongelige gesandtskab i Vichy om »betingelserne for, at »Bulgarsko rozovo maslo« kan sælges i et besat Frankrig«. I et brev af 24. februar 1944 fortalte ministeriet, at »prisen på »Bulgarsko rozovo maslo« nu er 5 000 schweizerfranc pr. kilogram.« East-West Trading Company fra Australien skrev den 5. oktober 1945, at »vi er desuden yderst interesseret i »Bulgarsko rozovo maslo« eller i at repræsentere producenterne heraf i Australien«.

»Bulgarsko rozovo maslo« har opbygget og fastholdt sin internationale popularitet og sit verdensomspændende omdømme ved at vinde utallige priser på internationale udstillinger og messer fra 1880'erne og frem til i dag. I et kapitel med titlen »Priser vundet af bulgarsk rosenolie« i bogen »Bulgarskoto rozoproizvodstvo i traditsionnata kultura« (Produktion og traditionel dyrkning af roser i Bulgarien) skriver dr. Kosyo Zarev: »Den bulgarske rosenolies høje kvalitet har vundet talrige medaljer og priser ved mange udstillinger, opvisninger og messer«. Zarev nævner endvidere, at fremstillings- og handelsvirksomheder for »Bulgarsko rozovo maslo« vandt guld, sølv og bronze i slutningen af det 19. og starten af det 20. århundrede på messer i Wien (1873), Philadelphia (1876), Chicago (1895), Grasse (1902), Paris, Antwerpen (1894), Amsterdam, Liège, Milano og London. I bogen nævnes også de priser, som »Bulgarsko rozovo maslo« har vundet i Bulgarien, især på Plovdiv-messen og på den tredje internationale konference om æteriske olier i 1968.

I 1964 fejrede man 300-årsdagen for Bulgariens rosenolieindustri, og det bulgarske handelskammer og det bulgarske rosendirektorat uddelte guldmedaljer og priser til forskellige organisationer, som havde bidraget til industriens udvikling. Den traditionelle rosenfestival er blevet afholdt hvert år siden 1903, hvor plukning og destillering af roser genskabes som et fast tilbagevendende punkt.

Inden Anden Verdenskrig opfyldte »Bulgarsko rozovo maslo« 70-90 % af den globale efterspørgsel efter rosenolie. I dag fremstiller Bulgarien 1,5 til 2 ton årligt, som primært eksporteres. Landet opfylder nu 40-50 % af den globale efterspørgsel ifølge en rapport fra instituttet for roser og afgrøder til æteriske olier i Kazanlak, som blev udarbejdet til det videnskabelige jubilæumsmøde den 2. juli 2007.

I 1994 blev »Bulgarsko rozovo maslo« indført i den bulgarske stats patentregister som en beskyttet oprindelsesbetegnelse under nummer 052-01.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006) (5)

http://www.mzh.government.bg/MZH/bg/ShortLinks/ZashiteniNaimenovania/Zaiavlenie.aspx

(1) EUT L 343 af 14.12.2012, s. 1

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) mættet kulbrinte med den kemiske formel CH3(CH2)17CH3

(4) ikke-mættet kulbrinte (med en eller flere dobbelte kulstofbindinger) med den kemiske formel CH3(CH2)16CH = CH2

(5) Se fodnote 2.